**Majthényi Zsombor †**

(Győr, 1943. október 20. – Budapest, 1999. február 13.)

A Petőfi Gimnáziumban érettségizett, majd a Kandó Kálmán Főiskolán, erősáramú üzemmérnökként diplomázott. Az Adria olajvezeték tervezésénél mérnökként dolgozott.

1957-től az Újpesti Dózsában versenyszerűen síelt, a gyerekek szeretete ebben a sportágban is edzői munkára szólította. Dolgozott az OSC-ben, majd a Naturs egyesületben is. A síelő-vitorlázó nagy generáció tagja volt. Kékestető ugyanúgy hozzátartozott az életéhez, mint a Balaton.

Vitorlás pályafutását 18 éves korában a siófoki Vízügyben kezdte. Később a Balatonfüredi Vörös Meteor színeiben Kalózban versenyzett. 1976-tól a család Karióka nevű Dragonjával indult versenyeken.

1975-ben a Vízügyben kezdődött edzői pályafutása, amit 1978-ban a földvári Mélyépítőkben folytatott. Három évvel később a szomszédos Spartacusban vállat edzői munkát, több mint 15 éven keresztül dolgozott itt. Élete utolsó öt évében a BKV Előre fiatal vitorlázóival foglalkozott, kezei közül sikeres vitorlázók kerültek ki. Fiai, Zsombor és Szabolcs válogatott versenyzők lettek. Zsombor Finn junior Európa-bajnokságon volt hatodik, Szabolcs pedig a Repülő Hollandi osztály sokszoros világ- és Európa-bajnoka.

1984-ben megvásárolta az Örvényes nevű dragont a Spartacustól, amely mai napig családja tulajdona.

Olyan ember volt, akire mindig lehetett számítani. Az a szülő, aki rábízta gyermekét, tudta, hogy biztosabb kezekbe nem kerülhetett volna csemetéje. Megnyugtató, kedves alakja évekig hozzátartozott a földvári kikötőhöz, és Füreden is hamar otthonra talált. Ez a barátságos nagy ember, aki szeretettel és megértéssel foglalkozott fiatal tanítványai gondjaival, képes volt szigorú és számonkérő is lenni, ha a nevelés érdeke ezt kívánta.

Az MVSz elnökségében az utánpótlás képviseletét látta el. A gyermekek oktatása, nevelése számára egyet jelentett az élettel, és ezért mindent el is követett.

Mindkét fia vitorlásedzőként dolgozik, Zsombor a Yacht Klub Agárdban, Szabolcs a Spartacus Vitorlás Egyletben.

Idősebb Majthényi Zsombor életének utolsó pillanataiban is edzést tartott vitorlázó fiataloknak.